RAPORT DE INSPECŢIE

din  09.04.2014 cu privire la activitatea Instituţiei Medico Sanitare Publice Spitalul Clinic Republican  în domeniul transplantului
Întru realizarea prevederilor Legii nr. 42 din 06.03.2008 privind transplantul de organe, țesuturi şi celule umane, Capitolul II, articolul 6 (Agenţia stabileşte şi menţine un sistem de control al calităţii şi de testare a tuturor activităţilor de donare şi transplant. Organizează inspecţii ori de câte ori este necesar, dar nu mai rar de o dată pe an), Regulamentului privind organizarea şi funcţionarea Agenţiei de Transplant, aprobat prin Hotărîrea Guvernului nr.386 din 14.05.2010 (Capitolul III, articolul 8, punctul 1), litera (f); punctul 3)), Planului da activitate al Agenţiei de Transplant pentru anul 2014, şi în scopul garantării calităţii şi siguranţei organelor, ţesuturilor şi celulelor, subsemnaţii: 

1. Grigore Romanciuc, vicedirector, Agenţia de Transplant,
2. Tatiana Țîmbalari, şef Direcţiei Transplantologie, din cadrul Agenţiei de Transplant,  
3.  Anatolie Lozovschi,  medic al Direcţiei Transplantologie, din cadrul Agenţiei de Transplant, 

în prezenţa domnului  Sergiu Ungureanu, vicedirector a IMSP Spitalul Clinic Republican (SCR) au efectuat inspecția cu privire la activitatea instituției, autorizată pentru:

· Transplant de organe – rinichi, ficat, cord; 
· Transplant de ţesuturi – cornee, valve; 
· Prelevare de organe (rinichi, ficat, cord) şi ţesuturi (cornee, os, valve, vase, piele, tendoane, ligamente, fascia-lata) de la donator cadaveric în moarte cerebrală sau stop cardiac şi respirator;
· Donare și prelevare de organe de la donator în viață – rinichi, ficat;
· Conservare de organe – rinichi, ficat, cord; 
· Conservare de ţesuturi – cornee, valve, vase;
· Testare – bacteriologică, hematologică, biochimică, anatomopatologică, histocompatibilitate;
· Transport de organe și ţesuturi.

Evaluatorii au verificat modul în care instituţia medico-sanitară menţine  condiţiile de autorizare necesare pentru desfăşurarea activităţilor în domeniul transplantului, precum şi a asigurat înlăturarea deficienţelor înregistrate la momentul evaluării în vederea autorizării, conform prevederilor legale în vigoare și constată următoarele:  


Instituţia dispune de personal medical calificat implicat în activităţile de:

- transplant de organe – rinichi, ficat; 
- prelevare de organe de la donator cadaveric în moarte cerebrală (rinichi, ficat),

- donare și prelevare de organe de la donatori în viață (rinichi, ficat), 
- prelevare de ţesuturi (cornee) de la donator cadaveric în moarte cerebrală sau stop cardiac şi respirator, 
- conservare de organe – rinichi, ficat,
- testare, transport de organe și țesuturi. 
Personalul medical pentru constatarea clinică şi paraclinică a morţii cerebrale a fost iniţial instruit. Personalul medical care va fi implicat în prelevarea ţesuturilor (cornee, os, valve, vase, piele, tendoane, ligamente, fascia-lata) este din altă instituţie medicală autorizată – Bancă de țesuturi umane din cadrul IMSP Spitalul Clinic de Traumatologie şi Ortopedie şi va activa conform convenţiei semnate de către aceste instituţii.

Conform Ordinului intern nr.25 din 19 martie 2014 este numit un alt coordonator de transplant – Dl Sergiu Ursu, medic anesteziolog reanimatolog, altă persoană responsabilă pentru activități de transplant de cord – Dl Aureliu Bătrînac, șef Departament cardiochirurgie. 

Coordonatorul de transplant Dl Sergiu Ursu va organiza și monitoriza de comun cu medicul coordonator de transplant din instituția de prelevare autorizată activitățile de prelevare multi-organă de la donator cadaveric în moarte cerebrală cu scopul efectuării transplantului.
Lista personalului implicat în activitățile de prelevare și transplant de organe (rinichi, ficat, cord) a fost modificată și necesită să fie prezentată în adresa Agenției de Transplant pentru completarea dosarului de autorizare.
Sunt întreprinse următoarele măsuri pentru dezvoltarea bazei tehnico-materiale a instituției: construcţia unui nou bloc de operații, în incinta căruia sunt prevăzute secţia de reanimare şi terapie intensivă, sala pentru prelevare de organe şi ţesuturi de la donator cadaveric în moarte cerebrală, cu finisarea prevăzută pentru mai 2014.

Este important de menționat faptul că IMSP SCR la momentul dat nu dispune de condiții necesare pentru prelevarea de țesuturi de la donator cadaveric în stop cardiac şi respirator (cornee, os, valve, vase, piele, tendoane, ligamente, fascia-lata). În cadrul secției Morfopatologie sunt preconizate pentru activitatea sus menționată 2 săli care necesită reparație capitală. 
Actualmente localul coordonatorului de transplant nu este preconizat şi pentru discuţii cu rudele donatorului potenţial, se află la etajul 15, necesită să fie dotat cu calculator conectat la reţeaua internet, telefon şi fax.
Evaluatorii au verificat dotarea instituţiei cu aparatură şi echipamente medicale adecvate activităţii pentru care a fost acordată autorizarea. S-a constatat, că instituţia dispune de electroencefalograf pentru constatarea paraclinică a morţii cerebrale, nu dispune de doppler transcranian și medic funcționalist pentru interpretarea electroencefalogramei. La momentul evaluării prelevarea de organe de pe donator cadaveric în moarte cerebrală nu este posibilă în cadrul instituției.
IMSP SCR dispune de următorul echipament medical pentru transplantul de organe:

· mijloace pentru asigurarea autotransfuziilor preoperatorii pentru transplantul hepatic;

· mijloace de a asigura epurarea extracorporala 24/24 de ore toatele zilele din an pentru transplantul renal.
IMSP SCR realizează examene bacteriologice, hematologice, biochimice, anatomopatologice, histocompatibilitate şi examene pentru dozajul sangvin a medicamentelor, examene de RMN, scaner, ecografie și angiografie numerica.

Sălile pentru realizarea operațiilor de prelevare de ficat la donator în viață și transplant de ficat sunt perfect dotate. Sălile pentru realizarea operațiilor de prelevare de rinichi la donator în viață și transplant de rinichi necesită renovare și dotare completă cu utilaje moderne.
De asemenea, evaluatorii au depistat că instrumentarul necesar pentru operațiile de transplant de cornee necesită a fi reînnoit şi suplinit. Pentru demararea transplantului de cornee cu scop optic echipa medico-chirurgicală solicită procurarea utilajului și a consumabilelor moderne necesare.
Pe parcursul anilor 2013-2014 (trim. I) au fost identificaţi, evaluaţi şi prezentați către Comisia independentă de avizare 18 donatori potențiali în viață: 10 donatori de rinichi şi 8 donatori de ficat.    

La 7 februarie al anului curent a avut loc prelevarea multiorgană (rinichi, ficat) de la donator cadaveric în moarte cerebrală din cadrul SCM „Sfânta Treime” cu transplantare ulterioară în beneficiul recipienților din lista de așteptare. La momentul evaluării sunt înregistrate 9 operaţii de transplant de rinichi și 6 operaţii de transplant de ficat. 
La 28 martie 2013 a avut loc relansarea transplantului de cornee cu succes, la momentul evaluării sunt înregistrate 16 operaţii de transplant de cornee.

Evaluatorii au verificat respectarea procedurilor de înregistrare şi raportare a prelevărilor şi transplantului de organe și ţesuturi de origine umană.

Documentele necesare privind activitatea coordonatorului de transplant sunt  în curs de perfectare, și se vor  păstra în dosare conform nomenclatorului dosarelor elaborat de către Agenţia de Transplant. 
Documentele necesare privind activitatea persoanelor responsabili de transplant de organe (rinichi, ficat) și de țesuturi (cornee) necesită să fie perfectate și păstrate în dosare conform nomenclatorului dosarelor elaborat de către Agenţia de Transplant. 
Procedurile de înregistrare şi raportare a operațiilor de prelevare de organe (rinichi, ficat) de la donator în viață și de transplant de organe (rinichi, ficat) și țesuturi (cornee) sunt realizate cu avizul şi sub îndrumarea persoanelor responsabili de transplant cu întârziere. 

Evidenţa, păstrarea şi arhivarea datelor a donatorilor și recipienților de organe și țesuturi nu sunt realizate în termeni stabiliți în format electronic în SIA Transplant. La solicitarea evaluatorilor nu au fost prezentate fişele de observaţie a donatorilor în viață de organe (rinichi, ficat) şi a recipienţilor de organe (rinichi, ficat) pentru a verifica respectarea trasabilității descendente şi ascendente.
Instituţia posedă arhiva destinată stocării datelor privind activitatea de prelevare şi transplant de organe şi ţesuturi de origine umană, totodată nu este stipulat localul separat în cadrul arhivei pentru stocarea fişelor de observaţie a donatorilor de organe şi a recipienţilor de organe și ţesuturi umane pentru un termen de 30 de ani conform legislaţiei în vigoare.
 


  

 

Concluzii:


1 – IMSP SCR menţine condiţiile de autorizare necesare pentru desfăşurarea activităţilor în domeniul prelevării de organe (rinichi, ficat) de la donator în viață, transplantului de organe (rinichi, ficat) și țesuturi (cornee);

2 – Deficienţele înregistrate la momentul evaluării în vederea autorizării au fost parţial înlăturate;

3 – La momentul actual în instituţie se desfăşoară activitate de prelevare  de organe  (rinichi, ficat) de la donatori în viață. Astfel, pe parcursul anilor 2013-2014 (trim. I) au fost identificaţi, evaluaţi şi prezentați către Comisia independentă de avizare 18 donatori potențiali în viață: 10 donatori de rinichi şi 8 donatori de ficat. Se desfăşoară și activitatea de transplant de organe și țesuturi:  9 operaţii de transplant de rinichi, 6 operaţii de transplant de ficat, 16 operaţii de transplant de cornee. 

4 – Prelevare de organe (rinichi, ficat, cord) şi ţesuturi (cornee, os, valve, vase, piele, tendoane, ligamente, fascia-lata) de la donator cadaveric în moarte cerebrală sau stop cardiac şi respirator, pentru care a fost acordată autorizarea, nu se desfăşoară.
5 – La momentul actual în instituţie nu se desfăşoară activitate de transplant de cord, pentru care a fost acordată autorizarea în anul 2011 prin ordinul MS Nr. 527 din 27.06.11.
Recomandări:

1 – Personalul medical pentru constatarea clinică şi paraclinică a morţii cerebrale necesită să fie instruit în continuare şi pregătit conform programelor de instruire specifice activităţilor;
2 – Lista personalului implicat în activitățile de prelevare și transplant de organe (rinichi, ficat, cord) necesită să fie modificată și prezentată în adresa Agenției de Transplant pentru completarea dosarului de autorizare;

3 – Pentru demararea activităţilor de transplant de cord este necesar ca clinica autorizată împreună cu persoana responsabilă Dl Aureliu Bătrînac să întreprindă măsurile concrete în vederea desfășurării activităţilor de transplant de cord;
4 – Pentru implementarea prevederilor Protocolului clinic standardizat “Moartea Cerebrala” instituția necesită să fie dotată cu doppler transcranian;
5 – Evidenţa, păstrarea şi arhivarea datelor a donatorilor de organe și a recipienţilor de organe și țesuturi necesită să fie realizată în format electronic în SIA Transplant în a doua zi după operaţie de către persoanele responsabile: Dl. Adrian Tănase (transplant renal), Dl. Adrian Hotineanu (transplant hepatic), Dl. Aureliu Bătrînac (transplant de cord), Doamna Vera Lupaşco (transplant de cornee);  

6– Sală de prelevare de ţesuturi de pe donator în stop cardiac şi respirator necesită reparaţie capitală;

7– Birou de lucru a coordonatorului de transplant necesită să fie dotat cu calculator conectat la reţeaua internet, telefon şi fax. Birou destinat discuţiilor cu rudele donatorului potenţial necesită să fie amplasat în imediata apropiere de secţia reanimare, să fie spaţios, luminos şi agreabil (mobilat, decorat cu flori);

8 – Sălile pentru realizarea operațiilor de prelevare de rinichi la donator în viață și transplant de rinichi necesită renovare și dotare completă cu utilaje moderne;
9 – Dotarea echipei medico-chirurgicale de transplant de cornee cu instrumentarul reînnoit şi suplinit necesar pentru operațiile de prelevare şi transplant de cornee, inclusiv cu scop optic;
10 – Organizarea stocării separate a  fişelor de observaţie a donatorilor de organe şi a recipienţilor de organe și ţesuturi umane în cadrul arhivei pentru un termen de 30 de ani conform legislaţiei în vigoare

   Prezentul raport de inspecţie a fost întocmit în două exemplare, dintre care un exemplar se remite la instituţia medico-sanitară evaluată. 

	  
                                                                           

Evaluatori: 

1. Grigore Romanciuc, vicedirector, Agenţia de Transplant,

                                                                            Semnătura
2. Tatiana Țîmbalari, şef Direcţiei Transplantologie, Agenţia de Transplant,  

                                                                                      Semnătura

3. Anatolie Lozovschi,  medic al Direcţiei Transplantologie, Agenţia de Transplant, 

                                                                                            Semnătura

